Месяца апреля в 20-й день

Священноисповедника Феодосия, 

епископа Коломенскаго и Бронницкаго

Тропарь, глас 4:

  Днесь торжествует Коломна славная,/ величающи святителя своего,/ Феодосия предивнаго,/ в годину лютую гонения безбожнаго/ Христа небоязненно проповедавшаго/ и подвиг страдания и терпения совершившаго./ Темже и мы, чада твоя, прославляем тя, исповедниче,/ яко пастыря добраго и православныя веры поборника,/ со  умилением и любовию зовуще:/ моли Человеколюбца Бога,/ да спасет души наша. 

Кондак, глас 2:
Яко сокровище пребогатое,/ честнии мощи твоя обретошася,/ священноисповедниче отче Феодосие,/ ты бо, во дни гонения безбожнаго/ страдания Христа ради мужественне претерпел еси./ Ныне же в Небесных селениих пребываеши/ и молиши Человеколюбца Бога,/ да спасет души наша.

Молитва

О, священная главо, теплый наш молитвенниче и заступниче, древния Коломны добрый архипастырю, исповедниче, святителю отче наш Феодосие!

Предстояще пред ракою честных и многоцелебных мощей твоих, молим тя, яко предстателя нашего пред Богом: не остави нас твоим заступлением, испроси у Господа, Емуже ты усердно послужил еси в житии твоем, Церкви нашей ограждение, отечеству нашему умирение и благословение, воинству нашему на враги победу и одоление. Град твой добре сохрани; паству, тебе богоданную и тя возлюбившую, в чистоте и Православии соблюди; святую обитель Голутвинскую в доброделании и любомудрии управи; пастырей Церкве Христовы ко благой ревности подвигни; иночествующих в подвизе укрепи; учащих и учащихся в духовнем вертограде сем в вере и благочестии утверди. Всем же нам у Владыки Христа испроси духа кротости и братолюбия, духа целомудрия и смиренномудрия, дара истинныя любве и единомыслия, да, величающе твое славное житие, сподобимся вкупе с тобою прославляти дивнаго во святых Своих Бога Отца и Сына и Святаго Духа во веки веков. Аминь.

